Stilfull stuelyd
Små gulvhøyttalere tar liten gulvplass, men har den åpenbare fordelen at kabinettet går helt ned til gulvet og gir rom for ekstra høyttalerelementer. Det kan faktisk være bedre økonomi i å velge en gulvhøyttaler fremfor en liten kompakthøyttaler - særlig om du er glad i å spille høyt, og liker å by inn til fest iblant. Målet i denne testen er å finne den mest plasseringsvennlige og vellydende gulvhøyttaleren fra 4-7.000 kroner! System Audio Saxo 30 Raskere enn sin egen skygge (spesielt anbefalt)Det slår oss fra første takt at høyttalerne er meget rytmiske og kjappe. Og selv om bassen med fordel kunne ruvet enda dypere, er de tonale egenskapene på plass. Det er skikkelig attakk i anslagene, og sangstemmer er godt plantet i midten av det hele. Vi har hørt diskantgjengivelse med enda mer luft, men helhetlig låter SA-høyttalerne bedre enn mye annet. Den energiske, men litt slanke bassen gjør høyttalerne dessuten til et meget godt utgangspunkt med en subwoofer i for eksempel et hjemmekinooppsett.Pioneer S-31-LR Lekker designHøyttalerne har en fyldigere og dypere bass enn de fra System Audio. Bassgitaren og basstrommeanslagene får dermed mer tyngde og fylde. Men bassgjengivelsen er tregere, og den er heller ikke like pustende og kompleks i tonestrukturen. Med andre ord smelter tonene mer sammen. Og fordi diskantgjengivelsen er mer tilbakelent og matt, kommer ikke sangstemmer like godt frem. Lydbildet er generelt mørkere og mattere. Det er også vesentlig at høyttalerne er nokså tungdrevne, så du trenger dobbel forsterkerkraft for å spille like høyt som med mange av de andre høyttalerne i testen. Det betyr gjerne at du trenger en dyrere forsterker, en ulempe når man er ute etter rimelig og god lyd.Dali Zensor 7 Kraft og oppløsningDali-høyttalerne har en fyldig og engasjerende bassgjengivelse. Basstromma har energi, og bassgitaren har et stabilt fundament som er langt mer fjellstøtt enn med de like store Yamaha-høyttalerne. Diksjonen er meget god, med flere klanglag i bassregisteret. Bassgjengivelsen er ikke fullt så mektig og hardtslående som med Boston Acoustics, men til gjengjeld er den mer fjærlett og kjapp, og Dali har dessuten mer detaljer oppover i overtonene. Sangstemmer står klart frem med distinkte overtoner, og cymbaler låter meget krispt og fint. Høyttalerne låter bra også når man spiller lavt. Viktig! Men mellomtoneregisteret er litt slankt, som gjør at brystklangen ikke kommer ut så stor som vi ønsker.Yamaha NS-F150 Feit bass, lite nyanserHer får man varm og fyldig lyd, med litt innelukket mellomtone og i overkant avslappet diskant. Lydbildet er litt ubalansert, med dump og ikke særlig artikulert bass. En grei høyttaler til prisen, som villig vekk spiller ganske høyt, uten å lyde ubehagelig. Detaljer og fine nyanser kommer ikke godt nok frem, sammenlignet med de beste i testen. Yamaha-høyttalerne spiller relativt dynamisk på rytmisk musikk, og det er slett ikke ueffent med potens i bassen her. Men lydbildet blir for diffust, og de engasjerer ikke lytteren nok, sammenlignet med Tannoy Mercury. Som slik sett lykkes mye bedre, med det meste. Likevel, dette er et rimelig og bra alternativ om man ønsker seg en billig høyttalerpakke til full surround.Scansonic S9 En fryd for øyneneHøyttalerne varter opp med et godt balansert lydbilde, men slank mellomtone, og ikke noe særlig med dypbass. Stereoperspektivet er utmerket, og relativt bredt og lydbildet stort. Godt definert bass og mellomtone trekker opp, med åpen og gjennomsiktig mellomtone. De fungerer godt på akustisk musikk, veldig bra om enn litt slank vokalgjengivelse. Avdempet, men like fullt distinkt diskant. De spiller litt tamt når man drar opp volumet, og makter ikke å engasjere oss med med tøff rock, på samme måte som de beste i testen. Scansonic-høyttalerne er et bra kompromiss mellom møbleringsvennlighet og lydkvalitet, men best er de ikke på noen områder. En grei musikkhøyttaler, men som det ikke akkurat spruter spilleglede av. Kledelig design, kjedelig lyd.Boston Acoustics A360 Bass fra BostonDe som gir plass til A360 i stua kan glede seg over svært underholdende, og ikke minst raffinert lyd. Boston-høyttalerne har den overlegent beste bassgjengivelsen i testen! Her får trommene skikkelig vekt og punsj, uten etterheng eller ujevn "pukkel" i frekvensgangen. Man kan også høre hvordan lydbildet har et helt annet fokus sammenlignet med blant andre Yamaha, Pioneer og Scansonic, og uansett musikksmak gjør Boston-høyttalerne en svært god jobb. Det eneste som trekker litt ned er at diskanten ikke er like distinkt som vi hadde forventet - faktisk opplever vi at flere av de rimeligere toveis-konkurrentene fra Tannoy og Monitor Audio har vel så fokusert og tydelig gjengivelse i toppen. Boston-høyttalerne er likevel det soleklare valget blant testdeltakerne dersom rock, hip hop eller actionfylt hjemmekino er det som står på favorittmenyen.Tannoy Mercury V4 Oppsiktsvekkende budsjetthøyttaler (BESTE KJØP)Hos Tannoy får man stram og potent bass med god kontroll på de dypeste tonene. Samt godt definert, men kanskje litt slank mellomtone. Særlig på mannlig vokal. Diskanten er tydelig markert, uten å være påtrengende. Det mangler litt luft øverst i diskanten, men den er likevel distinkt og henger fint sammen med resten av lydbildet. Noe som typiske kvinnevokaler svært tydelig frem i lydbildet. Tannoy-høyttalerne leverer et stort og fyldig lydbilde, med fint fokus og meget fin detaljoppløsning. De spiller gjerne høyt, og fyller lett en stor stue med lyd. De er godt egnet til utpreget rytmisk musikk, og passer fint som allroundhøyttaler for hele familien. Et godt valg i et hjemmekinosystem. Veldig mye høyttaler for pengene.Monitor Audio Bronze BX5 En liten bombe! (BEST I TEST)Bronze BX5 har en sprek lydgjengivelse som umiddelbart faller i smak hos testpanelet. Her får man et større, mer tydelig opptegnet lydbilde med mer "kropp" i vokalene enn man skulle forvente fra en såpass kompakt gulvhøyttaler. Vokalister låter nesten skremmende realistisk. Mellomtonen er fyldig, med realt trøkk og autoritet i stemmegjengivelsen, uten å bli for slank eller spiss. Slik sett kan Monitor Audio-høyttalerne minne mye om Tannoy Mercury V4: Begge har et stort og imponerende lydbilde, men vi opplever at BX5 gjør det litt enklere å skille stemmer og instrumenter fra hverandre. Vi tipper dette kan skyldes at det mer kompakte kabinettet er mindre utsatt for resonanser og farging av lyden. BX5 har generelt en ganske varm klang med fyldig bass og mellomtone, mens diskanten er ganske behersket - noen vil kanskje foretrekke litt mer sprut i overtonene. BX5 har heller ikke helt det samme trøkket i bassen som de store Boston A-360, men de har god balanse og fylde oppover i bassen, samtidig som de kan spille både høyt og rent. Lyden er i det hele tatt usedvanlig velavstemt for en høyttaler i denne prisklassen å være!
Lyst på bass som ikke tar plass? Disse rimelige gulvhøyttalerne passer perfekt for deg som vil ha heftig lyd uten å gjøre stua om til et lydstudio!